**VITENPARKENS VENNER (VV)**

**Årsmelding for 2015**

**Foreningens vedtekter**

På årsmøte 27. mars 2014 ble foreningens vedtekter fastsatt. Vitenparkens Venner er en videreføring av Norsk Landbruksmuseums venner, som ble stiftet 12. mars 1997 og der vedtektene ble endret 20. februar 2003. De nåværende vedtekter er fastsatt etter en grundig prosess basert på forslag fra styret 9. desember 2013. Virksomheten i 2015 er dermed det første hele driftsår som er basert på de nye vedtektene.

**Årsmøtet 2015**

Årsmøtet ble holdt 24. mars 2015 med 25 medlemmer tilstede. På årsmøtet ble årsmelding og regnskap for 2014 godkjent. En rapport om foreningens virksomhet for 2015 ble lagt fram. Det var ikke merknader til denne.

På årsmøtet overrakte Arne Ellingsberg et eksemplar av sitt skrift: ”Bidrag til historien om Norsk Landbruksmuseum 1984-2014”.   
  
Festskriftet ”1814-2014. Christian Magnus Falsen, Norges Vel og Norges andre universitet” som foreningen har fått trykt, ble omdelt til årsmøtedeltakerne og er seinere omdelt til alle medlemmer i foreningen.

Etter årsmøtet ble vist en film med intervju av Gerd Tufto, den siste vandrelærerinne i smørproduksjon. Filmen var produsert av Jon Fredrik Hanssen og Roger Abrahamsen og ble etterfulgt av et foredrag av Roger Abrahamsen.

**Styrets sammensetning mv.**

Styret har etter årsmøtet 24. mars 2015 hatt følgende sammensetning:

Styreleder: Per Harald Grue funksjonstid til 2016

Styremedlemmer: Anne Elisabeth Lie funksjonstid til 2016

Bonsak Hammeraas funksjonstid til 2017

Maigull Appelgren funksjonstid til 2016

Arne Oddvar Skjelvåg funksjonstid til 2017

Gry Skjeseth funksjonstid til 2016

Varamedlem: Jon Fredrik Hanssen funksjonstid til 2016

Vitenparkens styre har oppnevnt Per Olav Skjervold som styremedlem i VV med Ida Vesseltun som varamedlem. Styret har valgt Arne Oddvar Skjelvåg som nestleder med ansvar for å koordinere prosjektet knyttet til landbrukets vitenskapshistorie på Campus Ås, Gry Skjeseth ble valgt som sekretær og Maigull Appelgren som kasserer. Anne Elisabeth Lie og Jon Fredrik Hanssen har sammen med Ida Vesseltun i Vitenparken drøftet Vitenparkens aktiviteter overfor barn og unge. Styret i VV har i 2015 hatt fire møter og behandlet 35 saker. Det årsmøtevalgte varamedlem møter fast på styremøtene.

Revisor: Steinar Husby funksjonstid til 2017

Valgkomité: Olav Haugdahl funksjonstid til 2018

Finn Måge funksjonstid til 2016

Oluf Aalde funksjonstid til 2017

**Medlemmer og kontingent**Medlemskontingenten i 2015 har vært 150 kr for hovedmedlem og 100 kr for familiemedlem. Nyinnmeldte medlemmer etter 1. oktober betaler ikke kontingent påfølgende år.

På årsmøtet 24. mars 2015 ble det bestemt ikke å øke kontingenten for 2016.

Det er gjort avtale med Vitenparken om at medlemmene i VV får rabatt ved deltakelse på Vitenparkens arrangementer. Alle medlemmer har derfor fått tildelt et særskilt medlemskort som nyttes som legitimasjon.

Ved årsskiftet 2015/2016 er det 120 medlemmer som har betalt kontingent for 2015 (97 ved forrige årsskifte). Dette representerer en gledelig økning i medlemstallet.

**Deltakelse i styret for Vitenparken**Styreleder har møtt som observatør i styret for Vitenparken. Som observatør har VVs representant tale og forslagsrett, men ikke stemmerett.

**Rammeavtale mellom VV og Vitenparken/Stiftelsen Norsk Landbruksmuseum og det vitenskapshistoriske prosjekt**Samarbeidet mellom VV og Vitenparken er basert på samarbeidsavtale vedtatt på årsmøtet i NLMV 4. april 2013. Samarbeidet er videreført i 2015 og har vært knyttet til prosjektet landbrukets vitenskapshistorie og i noen grad dugnadsarbeid og andre aktiviteter.

I styret i VV har nestleder Arne Oddvar Skjelvåg hovedansvaret for det vitenskapshistoriske prosjektet. Styreleder Per Harald Grue deltar på de fleste møtene. Opplegget for prosjektet er basert på oppdrag og bevilgning fra NMBU.

Prosjektet har helt fra starten av blitt utformet ved et tett og nært samarbeid med NMBUs ledelse. Det har vært en hovedlinje å integrere arbeidet i virksomheten på de institutter ved NMBU der arbeidet foregår. En annen hovedlinje er å basere seg på et faglig samarbeid med Folkemuseet ved integrering av gjenstandssamlingene i museumsdatabasen Primus. En tredje hovedlinje har vært å stimulere til frivillig arbeid basert på den fagkompetanse som Venneforeningens nye og gamle medlemmer representerer. En fjerde hovedlinje er å synliggjøre det vitenskapshistoriske arbeidet gjennom særskilte arrangementer og i digitale medier.

Prosjektet landbrukets vitenskapshistorie har vært i full drift i 2015. Det er opprettet historiske utvalg ved IHA, IKBM og ILP (eiendom). De vitenskapshistoriske utvalgene ved IMT og IPM er under etablering/omstrukturering i tråd med de øvrige vitenskapshistoriske utvalg. Sammen med Vitenparken ble det utarbeidet en plan for virksomheten i 2015, med et budsjett på 400 000 kr. Planen omfatter blant annet innkjøp av faglig konsulenthjelp fra Folkemuseet. Det vises til særskilt rapport om arbeidet som følger årsmeldingen som vedlegg 1.

Det frivillige ubetalte arbeid fra VV i prosjektet er i 2015 680 timeverk.

**Møter, arrangementer og annet frivillig arbeid.**Vitenparkens Venner har sammen med Vitenparken arrangert to vitenskapshistoriske seminarer og to filmkvelder i 2015.

Den første filmkvelden ble holdt 16. april som et fellesarrangement med Vitenparken. På møtet ble to filmer vist, Fruktfilmen fra 1940 med kommentarer fra Finn Måge og LFB-filmen Foring av mjølkekua med kommentarer fra Magne Mo og Odd Magne Harstad. Det deltok 40 personer.

Den andre filmkvelden ble holdt 5. november der filmen ”Lunning med vinsj” fra 1958 ble vist. Tore Vik kommenterte filmen. Hans Olav Moen holdt et innlegg om professor Ivar Samset sitt virke i norsk skogbruksforskning. Det var 65 deltakere.

Seminaret,” Akvakulturhistorien – en suksesshistorie for forskning og næringsutvikling” ble holdt 28. april der VV var medarrangør. Arrangementet hadde 80 deltakere og ble kombinert med et påfølgende VitenSmak.

Seminaret, ”Fra forskning til ny næring” ble holdt 10. november som et fellesarrangement mellom Vitenparken, NMBU og VV. Det var 100 deltakere. Mange av VVs medlemmer deltok og arrangementet vurderes som vellykket. Styreleder har vært koordinator for arrangementet.

Sommerturen 3. juni sammen med Pensjonistakademiet til Bogstad og Linderud ble meget vellykket og hadde god deltakelse. Den ble administrert av VV.

Vitenparkens medlemmer har deltatt på dugnad på en del av Vitenparkens arrangementer, blant annet Vitenparkens julemarked 5. og 6. desember.

Den samlede frivillige innsats utført av Vitenparkens medlemmer er i 2015 773 herav 680 timer i det vitenskapshistoriske prosjektet. I 2014 var det frivillige arbeidet 731 timer inklusive arbeid i det vitenskapshistoriske prosjektet. Den frivillige innsats som VV utfører har en verdi på 250 000-300 000 kr for 2015.

Sammen med Vitenparken har VV arbeidet med å gjøre film-materialet fra Landbrukets Film- og billedkontor, nå deponert i Nasjonalbiblioteket, tilgjengelig og digitalisert. Foreningen har, i samarbeid med Nasjonalbiblioteket og forlaget Vigmostad og Bjørke, funnet fram til gode løsninger for å gjøre materialet tilgjengelig . De første filmene er blitt digitalisert i løpet av 2015, og materialet kan stilles til disposisjon for Vitenparken/VV til ikke-kommersielle formål.

**Regnskap**Foreningen hadde i 2015 kontingentinntekter på 16 900 kr. Ni personer har betalt kontingent i 2015 som gjelder for 2016. Foreningens utgifter til trykking av festskriftet om Christian Magnus Falsen er 40 250 kr og øvrige utgifter til møter og administrasjon 6 881 kr. Underskuddet er derfor 28 412 kr. VV har pr 31.12.2015 en egenkapital på 32 951 kr inklusive renteinntekter**.**

**Styrets oppsummering**  
Året 2015 er andre driftsår etter omorganiseringen av Vitenparken/Stiftelsen Norsk Landbruksmuseum. Samlet sett er styrets vurdering at den nye institusjon har fått en god start. Samarbeidet med Vitenparkens styre og ledelse er godt og tillitsfullt. Det er viktig å få et godt samspill mellom Venneforeningen som medlemsorganisasjon og Vitenparken. Det er en stor styrke at Per Olav Skjervold er oppnevnt som medlem av styret vårt. Styreleder i VV møter som observatør i Vitenparkens styre, og foreningen blir trukket aktivt med i utviklingen av Vitenparken.

Året 2015 er andre år etter omorganiseringen av NLMV til Vitenparkens Venner. En del medlemmer har falt fra ved omorganiseringen. I løpet av 2015 har trenden snudd, og VV har fått en medlemsøkning fra 97 til 120 medlemmer. Det bør etter styrets vurdering ligge til rette for en klar medlemsvekst i årene som kommer med en positiv utvikling av Vitenparken, med betydelig vekt på det vitenskapshistoriske arbeidet i VV og noen gode arrangementer der VV er en synlig og tydelig aktør.

Styret har for 2015 og 2016 publisert to skrifter, i 2015 festskriftet om Christian Magnus Falsen og i 2016 om Norsk Landbruksmuseums historie. Foreningens oppsparte egenkapital er disponert til trykkingen, og styret har ment at det har vært viktig å gi medlemmene noe igjen for medlemskontingenten. Framover i tid vil foreningens virksomhet måtte baseres på inntektene fra medlemskontingenten.

I Vitenparkens styre har det blitt arbeidet med et opplegg for å utvikle et Vitensenter knyttet til Vitenparken. Det opplegg som styret har vedtatt, har på en tilfredsstillende måte innarbeidet de forslag som styreleder har fremmet som observatør i Vitenparkens styre. VV mener at det vedtatte opplegget for et opplevelses- og vitensenter legger et godt grunnlag for støtte fra eksterne finansierings- og samarbeidspartnere og for økt frivillig innsats.

Gjennom Stortinget budsjettbehandling høsten 2015 ble det i budsjettforliket mellom Regjeringen og Kr.F. og Venstre vedtatt å bevilge 3 mill. kr i 2016 til etablering av et vitensenter i Vitenparken. Det er Venstre som brakte dette inn i budsjettforhandlingene, og som må gis æren for resultatet. Regjeringens forslag om å redusere bevilgningen til organisasjoner inklusive Vitenparken på Landbruks- og matdepartementets budsjett for 2016 ble reversert i budsjettforliket.

Resultatet av budsjettforhandlingene må sies å være et gjennombrudd og meget gode nyheter både for Vitenparken og VV.

VV konstaterer at tyngden av Vitenparkens grunnleggende finansiering kommer fra andre enn NMBU, noe som også viser den eksterne interessen for Vitenparkens virksomhet.

VV har i tidligere år vist til samarbeidsavtale og intensjonsdokumenter mellom Vitenparken og NMBU fra 2012 og 2013, og den nytte Vitenparken og et vitensenter med ekstern støtte vil gi universitetet og Campus Ås på kort og lang sikt. VV har framholdt at en sterkere oppfølging fra NMBU må til for å realisere et Vitensenter. En slik sterkere oppfølging mener VV må omfatte en helhet med kjøp av tjenester, en langsiktig avtale om bruk av bygninger og arealer og forpliktende, faglig samarbeid. Den viktigste flaskehalsen for videreutvikling av Vitenparken er å få styrket den faglige kompetansen og den faglige aktiviteten.

Styret er glad for at det på dette område har vært en positiv utvikling i 2015, og legger til grunn at NMBU vil forsterke sitt positive engasjement i Vitenparken i 2016.

I 2016 er hovedoppgaven for Venneforeningen å få videreført samarbeidet med Vitenparken og NMBU.

Ås 25. januar 2015

Per Harald Grue Arne Oddvar Skjelvåg Gry Skjeseth

Bonsak Hammeraas Anne Elisabeth Lie Maigull Appelgren

Vedlegg 1

**Det vitenskapshistoriske prosjektet i driftsåret 2015**

**Organisering**

Arbeidet foregår i regi av Vitenparkens Venner i nært samarbeid med Vitenparken Campus Ås. Dette er organisert gjennom vitenskapshistoriske utvalg ved seks institutter: Institutt for husdyr- og akvakulturvitenskap (IHA), Institutt for kjemi, bioteknologi og matvitenskap (IKBM), Institutt for plantevitenskap og Institutt for miljøvitenskap (IPV og IMV, som etter deling i 2014 i det vitenskapshistoriske arbeidet fortsatt er holdt sammen som IPM), Institutt for landskapsplanlegging, seksjon eiendomsfag (IPL) og Institutt for matematiske realfag og teknologi (IMT). Ved IHA, IKBM og ILP er de faghistoriske utvalgene ledet av instituttleder eller leder for fagområdet. Ved IPM og IMT er reorganisering etter mønster av de førstnevnte igangsatt, men ikke fullført. Styrelederen i Venneforeningen er medlem av utvalgene ved IHA, IKBM og ILP. Den prosjektansvarlige er sekretær for disse utvalgene og for utvalget ved IMT.

Arbeidet med gjennomgang av gjenstandssamlingene blir gjort på dugnad av utvalgs- medlemmene. Av forskjellige grunner har dette arbeidet gått tregt, men noe ulikt ved institutta, se nedenfor. Blant det innsamla materialet finnes også kompendier og annen litteratur, ofte kalt ’grå litteratur’. Det er nok et faktum at disse skriftlige dokumentene er vel så viktige kilder for NLHs vitenskapshistorie som alle gjenstander av ymis kvalitet, og som i høg grad finnes fra flere institutter, for eksempel vekter og annet standard laboratorieutstyr. Vitenskapshistorien skal dekke både forskning, undervisning og formidling. Vitenparkens Venner anser det som viktig at det i samarbeid med instituttene blir bedre framdrift i gjennomgangen av gjenstandssamlingene i 2016.

**Utvalget ved tidligere IPM**

Utvalget, som kom i gang i 2011, er etter delinga av IPM i IMV og IPV holdt sammen. Alle innsamla gjenstander og skriftlige dokumenter er flyttet til én lagerplass i Jordfagbygningen. Av i alt 440 gjenstander registrerte av Landbruksmuseet i museumsdatabasen Primus, er 142 lagra for å bli tatt vare på, 194 gjenstander er tatt vare på for ei samla vurdering etter at gjennomgangen ved alle institutta er avslutta, 25 (store) gjenstander blir ikke lagra, men tatt inn i museumsdatabasen med bilde og omtale, og 79 gjenstander er tatt ut av samlinga. Det kan her nevnes at Venneforeninga i brev av 27. april 2015 fra NMBU har fått en vid fullmakt til å avhende gjenstander som en holder for ikke å kunne bidra til NLHs vitenskapshistorie. Dette arbeidet er gjort på dugnad av de fire pensjonerte utvalgsmedlemmene med til sammen 226 arbeidstimer.

Høsten 2015 er arbeidet begynt med innlegging av detaljerte omtaler og beskrivelser av enkeltgjenstander i den nasjonale museumsdatabasen Primus. Disse omtalene ble skrevet i 2012 og 2013 av de fire pensjonerte utvalgsmedlemmene, og de omfatter navn på gjenstanden, materiale, varemerke, historikk om når og hvor gjenstanden ble brukt, opplysninger om hvordan gjenstanden ble brukt, hvem som brukte den og formålet med bruken. Dessuten er det en bolk av mer intern art, som ikke skal være tilgjengelig fra Primus til Digitalt museum og bli åpen for allmennheten. Dette arbeidet fortsetter i 2016.

To av de aktive utvalgsmedlemmene har vært på innføringskurs i Primus, og de lærer opp de to andre i innleggingsarbeidet. Alle skrevne omtaler av fotograferte gjenstander blir tatt vare på i Primus, selv om gjenstanden er tatt ut av samlinga.

**Utvalget ved IHA**

Utvalget har vært aktivt med arrangement av to seminarer ved Vitenparken, ett om Lakseeventyret 28. april og ett om Foods of Norway 10. november; det sistnevnte i samarbeid med IKBM. Arbeidet med gjenstandssamlinga i kjelleren på Husdyrfagbygningen har måttet vente på grunn av plassmangel for en høvelig gjennomgang og vurdering av de innsamla gjenstandene for ivaretaking eller kassering.

**Utvalget ved IKBM**

To av utvalgsmedlemmene har begynt arbeidet med å sortere i gjenstander som er samla inn, men ennå ikke har fått registreringsnummer i Primus. Dette blir gjort for å spare arbeid med fotografering og omtaleskriving av gjenstander som en holder for mindre verdfulle for det vitenskapshistoriske prosjektet. Ett av utvalgsmedlemmene har vært på Norsk Folkemuseum og fått innføring i fotografering av gjenstander til bilde i Primus, og arbeidet er så vidt kommet i gang ved IKBM. Utvalget deltok sammen med IHA i seminaret Foods of Norway 10. november.

**Utvalget ved IMT**

Utvalget, som har vært i gang siden midten av 1990-åra, ble styrket med et nytt medlem fra fagområdet landmåling. Det holdes utvalgsmøte og dugnad hver måned unntatt om sommeren. Gjennomgang og organisering av samlingene i kjelleren i IMT-bygningen tar mest tid, og gjennomgangen av vel 1000 registrerte gjenstander i Primus med sikte på sanering er ennå ikke prioritert. I tillegg er nå omlag 200 registrerte gjenstander fra fagområdet geomatikk (landmåling) kommet med. Skriving av omtaler etter Primus-standard av Øyjords forsøkssåmaskiner er påbegynt.

Nasjonalbiblioteket er kontakta om digitalisering av prøvemeldingene fra Landbruksteknisk institutt fra 1949 til tidlig 1990-åra. En komplett serie av disse meldingene er nå sendt til Nasjonalbiblioteket i Mo i Rana. Vi prøver å få gjennomført digitaliseringen så snart som mulig.

**Utvalgt ved ILP, seksjon Eiendomsfag**

Et nytt utvalg ble nedsatt for jordskiftefaget 18. mars. Dette fagområdet er svært typisk ved at alt vitenskapshistorisk materiale foreligger på papir. Gjenstander som kunne vært relevante, er bedre dekt av samlinga fra landmåling (geomatikken).

Mye aktuell litteratur foreligger i en form som i en digital tidsalder er regnet som mindre tilgjengelig, for eksempel matrikler, dommer osv. I samarbeid med universitetsbiblioteket har en satt i gang et arbeid med å samle og ordne relevant tilfang før en henvender seg til Nasjonalbiblioteket med forespørsel om digitalisering. Universitetsbiblioteket ved NMBU har stilt et rom til rådighet, og en skal leie inn en student til å ordne materialet under rettledning av en bibliotekar og professor Erling Berge.

**Vitenparken**

I magasinet til Vitenparken finnes 1650 gjenstander som av Landbruksmuseet allerede er registrert i Primus med nummer og navn, men der det ikke foreligger omtale eller beskrivelse. Dessuten er der en mengde gjenstander og dokumenter som hittil ikke er registrert i Primus. På nyåret 2016 har leder og nestleder i styret av Vitenparkens venner gjennomsøkt magasinet og klassifisert vel 310 grupper av gjenstander og dokumenter til: ivaretaking, avhending, kasting eller videre vurdering.